As jy dit sien . . . | Maroela Media
'n Grafika oor die ironiese situasie met Brexit wat tans op sosiale media gedeel word. Grafika: Verskaf.
Politiek was nog nooit mooi nie, maar dit was lanklaas só interessant en selfs snaaks as vandag. PG du Plessis het eenkeer opgemerk dat dinge in 'n verhaal soms so tragies word dat dit snaaks is.
Humor is nogal terapeuties – vir my in elk geval. Dit kan 'n mens wakker maak vir die waarheid. As ons nie die ironie sien nie, word ons maklik meegesleur en dan is ons presies waar diegene wat die magspeletjies van politiek, ekonomie en selfs georganiseerde godsdiens speel, wil hê ons moet wees.
Zuma, Trump en Brexit is maar van die name in die tragiese komedie wat tans besig is om af te speel. Soms wil 'n mens huil, soms wil jy lag, soms albei.
Ironie gebeur wanneer die teendeel (of die mees onwaarskynlike) 'n waarheid beklemtoon. Die komiese ontmaskering van 'n leuen.
Oscar Wilde het gesê: "Irony is wasted on the stupid." Die teendeel van 'n ironiese bewussyn is dom arrogansie. Dom arrogansie lei dikwels tot onbewuste ironiese aksie.
Dié wat van buite af kyk en kan sien die keiser is kaal, is geskok, maar bars ook soms uit van die lag. Die keiser self is nie net onbewus van sy optrede nie, maar selfs trots daarop.
Dis byvoorbeeld ironies wanneer iemand sê iets is verkeerd, maar hy of sy is die laaste persoon om te praat. Soos byvoorbeeld wanneer president Zuma praat teen korrupsie. Of wanneer jare lange voorstanders van wit rassisme kwaad is oor swart rassisme (of andersom) – dis net onregverdig as jy self aan die ontvangkant is?
Hier is 'n prent wat die afgelope week die ronde gedoen het op sosiale media in reaksie op Theresa May se opmerkings oor die groeiende probleem met immigrante in Brittanje in een van haar Brexit-toesprake:
Amper meer ironies is die Afrikaners wat die Britte se min simpatie met immigrante aanmoedig – maar steeds graag hand op die bors Bok van Blerk se De La Rey sing en self 'n nefie het wat daar werk.
Dis ironies wanneer Donald Trump kwaad is omdat sy verkiesing as president gekritiseer word. Het hy nie tydens die verkiesing herhaalde kere gesê dat hy nie Hillary se verkiesing sal aanvaar nie? Dis mos hy wat aksies van stapel gestuur het om Barack Obama se Amerikaanse burgerskap in sy termyn as president te bevraagteken!
Dis ook aan die ander kant ironies dat die Amerikaanse Demokrate nie Trump se presidentskap wil aanvaar nie – hulle het hom dan "gas gegee" toe hy gesê het hy gaan so optree.
Dis ironies wanneer Robert Mugabe sy eie mense veel slegter behandel as die koloniste na wie hy so graag vinger wys.
En so kan ons aangaan. Die politiek is vrot daarvan en die res van die samelewing ook.
Komediante gebruik ironie doelbewus om mense te laat lag, politici hoop weer dat hulle volgelinge te dom of blind sal wees om dit raak te sien.
Ons het almal die geneigdheid om ironiese optrede eerder in ons vyande raak te sien en uit te wys as in ons eie groep.
Ons het nodig om meer konsekwent te wees met geregtigheid en genade. Maar dit wil voorkom asof 'n mens net meer konsekwent kan wees as jy eers doelbewus bewus word van jou en jou groep se eie inkonsekwente optrede – die ironie in jouself begin raaksien.
Die gebruik van ironie in legendes en verhale het 'n manier om ons wakker te skud. Dalk omdat fiksie maak dat ons minder op ons hoede is en dit dus moontlik maak om ons menswees vir 'n oomblik op 'n veilige afstand te bekyk.
Jesus het dikwels hiervan gebruik gemaak. Dit was byvoorbeeld uiters ironies wanneer 'n Samaritaan, iemand uit die groep mense wat volgens die Jode onrein en totaal van pad af was, in een van Jesus se verhale die samevatting van die hele wet demonstreer! Ook wanneer Hy opmerk dat Hy by 'n Romeinse soldaat groter geloof sien as in die hele Israel (Matt 8:5-13), dat grootmense soos kinders moet word, die belangrikstes dienaars moet wees, die swakkes die geseëndes is, dat ons eers die balk uit ons eie oog moet haal …
Ironie is 'n spieël wat ons die waarheid oor die wêreld en onsself kan wys. Jesus waarsku egter dat 'n mens blind kan wees, dat jy kan kyk sonder om te sien.
Sekerlik een van die grootste ironieë in die Bybel is wanneer die blinde man in Johannes 9 kan "sien" dat Jesus die seun van God is en na Hom uitroep, maar die Fariseërs en die skrifgeleerdes, die bestudeerders van God, blind is en hulle Hom – en dit waarvoor Hy staan – verwerp.
UITSTEKEND – EK HET AL BEGIN DIE ALIENS HET MY HIER AFGELAAI EN VERGEET OM TE KOM HAAL, WANT IS DIT DAN NET EK WAT DIE GOED SIEN?
DANKIE, VRIEND, TEN MINSTE WEET EK DAAR'S 2 VAN ONS
Maak dit 3
Tussen Trump & Clinton, was Trump die beter keuse (uit die oogpunt van die Amerikaners). Brexit is ook die korrekte keuse want die EU het te magtig geword wat neig na 'n oorheersende wereldorde (verwys na die storie van Babel in die Bybel).
Jammer, die bostaande artikel sê eintlik niks en is 'n subjektiewe oordeel van geregtigheid deur die 'Pastoor'.
Oor 'n paar uur is Donald J Trump die 45ste President van die VSA!!!! Put that in your pipe and smoke it!!! Ek erken egter dat die invloed baie skraal gaan wees op Suid-Afrika – ons is te klein en onbeduidend.
Baie goed gestel. Dis die hardkoppegeid van ons wat ons niks raak laat sien nie. Ons is so geprogrameer deur die apartheid goverment om niks anders te glo as wat hulle ons geleer het nie. Ons was self ook slagoffers van apartheid gewees as jy uit lyn gestaan het was jy hard gestraf.Ek dink nie een van ons wil weer apartheid terug he nie want eintlik was dit n police state gewees waarin ons gebly het ,maar tog het apartheid goverment nie verkondig dat ons swartmense moet doodmaak soos wat nou aangaan by ons nie. Dis ook ironies dat die… Lees meer »
Hmmm…. Wanneer politiek en Godsdiens gemeng word, dan stoot die naarheid so in my keel op. In elk geval – as ons nou daai wêteldkaart vat en ons sit al die lande daarby wat deur Frankryk, België, Holland, Portugal en Spanje gekolonialiseer is, dan bly daar min kolletjies oor wat nie rooi is nie. Die artikelskrywer beroep hom op die Bybel om bietjie gewig aan sy argumente te gee. Die ironie dat die meesal rooi wêreldkaart wat ek na verwys deur mense wat daardie selfde Bybel (met variasies) aangehang het, daargestel is – kyk – daardie ironie is die een… Lees meer »